Keflavík er áfram eitt á toppi úrvalsdeildar karla í körfubolta eftir leiki gærkvöldsins. Stjarnan og Þór Þorlákshöfn fylgja fast á hæla Garðbæinga.
Stjarnan mætti Tindastóli í Garðabænum í gærkvöld. Leikurinn var jafn og spennandi allt frá upphafi og það var ekki fyrr en á lokakafla leiksins að Stjörnumenn sigldu fram úr og unnu fimm stiga sigur, 98-93. Stjarnan er í 2.-3. sæti deildarinnar ásamt Þór Þorlákshöfn, nú tveimur stigum frá toppliði Keflavíkur sem vann Hött í gær með 20 stiga mun, 93-73. Grindavík vann Val, 97-85 og þá vann Þór Þorlákshöfn Njarðvík með tveimur stigum, 91-89.
HM í skíðagöngu heldur áfram í dag og nú stendur yfir keppni í 10 kílómetra göngu kvenna. Therese Johaug er ríkjandi heimsmeistari í greininni og er hún talin afar sigurstrangleg en útsending frá keppninni hófst klukkan korter yfir tólf á RÚV.
Boris Johnson, forsætisráðherra Bretlands, er spenntur fyrir því að halda heimsmeistaramótið í fótbolta á Bretlandseyjum árið 2030. Bretland og Írland myndu þá bjóða sameiginlega í mótið. Það verður þó ekki formlega hægt að sækja um fyrr en á næsta ári en knattspyrnusambönd Englands, Skotlands, Wales, Norður-Írlands og Írlands eru afar spennt yfir þessum áhuga bresku ríkisstjórnarinnar. Fótboltinn verður líka áberandi á Bretlandseyjum í sumar en ljóst er að undanúrslit og úrslit Evrópumóts karla verða spiluð á Wembley í Lundúnum. Þá mun lokakeppni Evrópumóts kvenna fara fram á Englandi á næsta ári og þar verður Ísland á meðal þátttökuþjóða.
Einn leikur verður spilaður í ensku úrvalsdeildinni í fótbolta í kvöld en þar mætast Manchester City og Úlfarnir á Etihad-vellinum í Manchester. City er með 62 stig og á toppi deildarinnar og aukið forskot sitt í 15 stig með sigri en Úlfarnir sitja í 12. sætinu með 34 stig eftir 26 leiki. Everton lagði Southampton í eina leik gærkvöldsins. Gylfi Þór Sigurðsson var fyrirliði Everton og lagði upp eina mark leiksins fyrir Richarlison á 14. mínútu. Everton er áfram í 7. sætinu, nú með jafnmörg stig og Liverpool.
Keflavík heldur sigurgöngu sinni áfram í úrvalsdeild karla í körfubolta. og keppni á HM í skíðagöngu verður fram haldið í dag.